**Jeanne Laverne Carmen** (født 4. august 1930, død 20. desember 2007) var en amerikansk skuespillerinne, modell og trickshot-golfspiller. Hun spilte i filmer som *Striporama* (1953), *Utemmet ungdom* (1957), *The Monster of Piedras Blancas* (1959) og *The Devil's Hand* (1961), før hun forlot Hollywood på begynnelsen av 1960-tallet. I tiårene før hun døde fikk hun likevel oppmerksomhet i media, grunnet sine angivelige forbindelser til kjente personer som Frank Sinatra og Marilyn Monroe. Carmen døde 77 år gammel av lymfekreft.

Barndom
-------

Carmen ble født 4. august 1930 i Paragould i Arkansas. Hun var av irsk, fransk og indianer opphav. Carmen vokste opp på en bomullsfarm, der hun hjalp til med innhøstingen. Hun rømte hjemmefra da hun var 13 år gammel, etter at hennes mor nektet henne å delta i finalen i en skjønnhetskonkurannse.

Karriere
--------

### Modell og golfkarriere

Carmen endte opp i New York. Der hun fikk jobb som korpike i teaterstykkene *Burlesque* og *Two on the Aisle*, begge med Bert Lahr i hovedrollen. I 1948 begynte Carmen å jobbe som modell, og bilder av henne ble publisert i pinupmagasiner som *Carnival*, *Dare*, *Glance*, *Pose* og *Titter*. I 1949 var hun modell for golfklær for en butikk på Manhattan, som var eid av Jack Redmond. Da ble det ved en tilfeldighet oppdaget at Carmen hadde et talent for å gjøre golftriks. Hun reiste rundt og viste frem ferdighetene sine, som inkluderte å treffe et golfflagg, som var vel 140 meter unna. I tillegg slo hun ut golfballer fra munnen til frivillige publikummere. Senere møtte Carmen mafialederen Johnny Roselli, som foreslo at hun skulle flytte til Las Vegas. Hun fulgte rådet hans og hjalp han med å svindle penger fra turister ved å vedde mot dem at de ikke kunne slå henne i golf.

### Hollywood

Carmen hadde sin filmdebut i en liten rolle i sexploitationfilmen *Striporama* (1953). Hun spilte Serelda i westernfilmen *Vestens banditter* (1956), med Neville Brand og Alan Hale jr. i hovedrollene som Butch Cassidy og Sundance Kid. Året etter gav filmprodusenten og regissøren Howard W. Koch henne rollen som en indianerpike i westernfilmen *Krigstrommer*, med Lex Barker i hovedrollen. Koch gav henne også rollen som Lillibet i ungdomsfilmen *Utemmet ungdom* (1957), med Mamie Van Doren og Lori Nelson i hovedrollene. Rockabilly-artisten Eddie Cochran, som også spilte i filmen, ble inspirert av Carmen til å spille inn en ny versjon av sangen «Jeannie, Jeannie, Jeannie» til henne.

Carmen spilte rollen som Mary, Joe Bessers kjæreste, i Three Stooges-kortfilmen *A Merry Mix Up*. Three Stooges spilte tre par med identiske trillinger. Da Carmen spilte femme fatale i film noiren *Portlandbande avsløres* (1957), hadde hun bleket håret sitt platinablondt. Hun spilte en kvinne i nød i skrekkfilmen *The Monster of Piedras Blancas* (1959), som hadde en rekke likhetstrekk med *Den sorte lagune* (1954). Etter å ha spilt gjestroller i flere TV-serier, var Carmen med i skrekkfilmen *The Devil's Hand* (1961). Filmen handlet om en mann som ble lurt inn i en satanistisk kult. Linda Christian og Robert Alda spilte hovedrollene, mens Carmen hadde rollen som en av kultmedlemmene.

I 2006 ble biografien *Jeanne Carmen: My Wild, Wild Life As a New York Pin Up Queen* publisert. Forfatteren var Carmens sønn, Brandon James.

Privatliv
---------

Carmen giftet seg med operasangeren Sandy Scott i 1949, men ekteskapet tok senere slutt. Hun hevdet også å ha hatt romanser med Elvis Presley, Frank Sinatra, Clark Gable, Errol Flynn og Robert Kennedy. I tillegg hevdet Carmen å ha vært en nær venninne av Marilyn Monroe.

Carmen flyttet til Scottsdale i Arizona på begynnelsen av 1960-tallet. Hun giftet seg med en aksjemegler i 1963. Ekteparet fikk de tre barna Melinda Belli, Kellee Jade Campo og Brandon James. Ekteskapet tok senere slutt. Carmen flyttet til Orange County i 1978. Hun døde 20. desember 2007 i Irvine i California av lymfekreft.

Filmografi
----------

Film| År | Tittel | Rolle | Notater |
| --- | --- | --- | --- |
| 1953 | *Striporama* | Venus Beauty | Ukreditert |
| 1956 | *Vestens banditter* | Serelda |  |
| 1957 | *Krigstrommer* | Gul Måne |  |
| *A Merry Mix Up* | Mary, Jeffs forlovede | KortfilmUkreditert |
| *Utemmet ungdom* | Lillibet |  |
| *Portlandbande avsløres* | Iris |  |
| 1958 | *Kjærlighet og reklame* | Kamerajente | Ukreditert |
| *Forspilt liv* | Tassles Terhune | Ukreditert |
| *Born Reckless* | Rodeojente |  |
| 1959 | *The Monster of Piedras Blancas* | Lucille Sturges |  |
| 1961 | *The Devil's Hand* | Blond kultmedlem | Som Jeannie Carman |
| 1962 | *Opprør i kvinnefengselet* | Innsatt | Ukreditert |
| 2005 | *The Naked Monster* | Fru Lipschitz |  |

Fjernsyn| År | Tittel | Rolle | Notater |
| --- | --- | --- | --- |
| 1951 | *Mike and Buff* | Prinsesse Jeanne | Episode: «Princess Jeanne» |
| 1958 | *The Millionaire* | Mary Evans | Episode: «The Wally Bannister Story» |
| *26 Men* | Lili Mae Turner | Episode: «The Last Rebellion» |
| 1959 | *Riverboat* | Janine, blond jente i vognen | Episode: «A Night at Trapper's Landing»Ukreditert |
| *Have Gun – Will Travel* | Blond glamourpike | Episode: «Tiger»Ukreditert |
| 1960 | *Tightrope!* | Francie | Episode: «The Chinese Pendant»Som Saba Dareaux |
| 1961 | *The Dick Powell Show* | Nikki | Episode: «Three Soldiers» |

Referanser
----------

1. 1 2   Find a Grave, Find a Grave 23535598, besøkt 9. oktober 2017[Hentet fra Wikidata]
2. ↑   news.yahoo.com, arkiv-URL web.archive.org[Hentet fra Wikidata]
3. 1 2 3 4 5 6 7  Perrone, Pierre (3. januar 2008). «Jeanne Carmen: Movie pin-up and friend to stars». *The Independent*. Arkivert fra originalen 3. juni 2008.
4. 1 2 3 4 5  Overly, Jeff (24. desember 2007). «Obituary: Pinup legend and trick-shot golfer Jeanne Carmen dies at 77». *Orange County Register*. Arkivert fra originalen 31. desember 2014.
5. ↑  Wilson, Earl (17. juni 1954). «Texas-Born Beauty's Body Always Being Substituted For That Of Some Star». *Beaver Valley Times*.
6. 1 2 3  Koper, Richard (2010). *Fifties Blondes: Sexbombs, Sirens, Bad Girls and Teen Queens*. BearManor Media. s. 51. ISBN 978-1593935214.
7. ↑  Bacon, James (30. juli 1957). «Blonde Beauty Blows Up Theory On Girl Athletes». *Kentucky New Era*.
8. ↑  Howard-Maurer, Joan (2000). *The Three Stooges Scrapbook*. Citadel. ISBN 978-0806509464.
9. 1 2 3  Koper, Richard (2010). *Fifties Blondes: Sexbombs, Sirens, Bad Girls and Teen Queens*. BearManor Media. s. 53. ISBN 978-1593935214.
10. ↑  Victor, Adam (1999). *The Marilyn Encyclopedia*. The Overlook Press. s. 48. ISBN 978-0879517182.

Litteratur
----------

* James, Brandon (2006). *Jeanne Carmen: My Wild, Wild Life As a New York Pin Up Queen*. iUniverse, Inc.

Eksterne lenker
---------------

* (en) Offisielt nettsted Rediger på Wikidata

* (en) Jeanne Carmen – kategori av bilder, video eller lyd på Commons Rediger på Wikidata
* (en) Jeanne Carmen på Internet Movie Database Rediger på Wikidata

* (en) Jeanne Carmen hos The Movie Database Rediger på Wikidata

  


|  |  |
| --- | --- |
| Oppslagsverk/autoritetsdata | VIAF **·** GND **·** LCCN
 |